Petreas: Plani për Afganistanin, më agresiv se propozimet e ushtarakëve
Kandidati i Presidentit Obama për postin e drejtorit të CIA-s thotë se ritmet e tërheqjes nga Afganistani mund të përmbushen me sukses
Anëtarët e Komisionit të Senatit për Shërbimet e Zbulimit menjëherë u përqendruan gjatë seancës së djeshme në çështjet ushtarake, një ditë pasi presidenti Obama njoftoi një tërheqje graduale të forcave amerikane në Afganistan. Senatorët u treguan të zellshëm të mësonin qëndrimin e ushtarakut që ishte në krye të trupave amerikane në Afganistan 18 muaj më parë, kur administrata realizoi një rritje të ndjeshme të pranisë ushtarake. Gjenerali Petreas tha se Presidenti kishte zgjedhur rrugën e një tërheqjeje më të shpejtë se sa ajo që kishin sugjeruar ushtarakët, por shtoi se vendimi ishte në dorë të tij: Gjenerali tha se tranzicioni i përgjegjësive nga Shtetet e Bashkuara në duart e forcave afgane ka filluar në disa pjesë të vendit: Gjenerali Petreas u lavdërua nga senatorët e të dyja partive. Senatori i pavarur Xhozef Liberman nënvizoi se zoti Petreas ka pasur poste komande si në Afganistan edhe në Irak: Nëse miratohet kandidatura e zotit Petreas, ai do të kalojë nga një komandë ushtarakë në një post civil në drejtim të një agjencie zbulimi. Historikisht, Pentagoni dhe agjencitë e zbulimit si CIA kanë bashkëpunuar ngushtë. Por analistët thonë se këto njësi të qeverisë federale kanë stile shumë të ndryshme pune, mentalitete shumë të ndryshme dhe mënyra funksionimi krejt të veçanta. Senatorja demokrate Dajan Fajnstin shprehu bindjen se zoti Petreas nuk do ta ketë të vështirë të realizojë një tranzicion të suksesshëm në CIA. Vetë Gjenerali Petreas pohoi se pikëpamjet e tij për konfliktin aktual ishin formuar gjatë shërbimit ushtarak. Por ai u zotua se si drejtor i CIA-s, ai do të paraqiste gjithmonë qëndrimin dhe analizën e kësaj agjencie para presidentit. Nëse konfirmohet kandidatura e zotit Petreas, ai do të pasojë drejtorin e mëparshëm Leon Paneta, i cili u miratua njëzëri nga Senati si Sekretari i ardhshëm i Mbrojtjes. Edhe zoti Petreas, ashtu si Leon Paneta, pritet të marrë një mbështetje të fortë në Senat për kandidaturën e tij.